กลต.จับตาตลาดหุ้นก่อนตัดสินคดียึดทรัพย์
ก.ล.ต.จับมือ ตลท.-โบรกฯ-บลจ.ติดตามตลาดหุ้นใกล้ชิดก่อนตัดสินคดียึดทรัพย์
16 ก.พ. 2553

ก.ล.ต.จับมือ ตลท.-โบรกฯ-บลจ.ติดตามตลาดหุ้นใกล้ชิดก่อนตัดสินคดียึดทรัพย์
นายธีระชัย ภูวนาถนรานุบาล เลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขณะนี้ ก.ล.ต.ได้ประสานความร่วมมือกับตลาดหลักทรัพย์แห่งประเทศไทย(ตลท.) โบรกเกอร์ในและต่างประเทศ รวมถึงบริษัทจัดการกองทุนรวม (บลจ.)เพื่อสอบถามข้อมูลและติดตามสถานการณ์ตลาดหุ้นไทยในช่วงเดือน ก.พ.อย่างใกล้ชิด แต่ก็ขอเตือนให้นักลงทุนอย่ากังวลมากจนเกินไป
นายธีระชัย กล่าวว่า แม้ในช่วงนี้นักลงทุนต่างชาติจะมีการทยอยขายหุ้นออก มองว่าอาจเป็นการลดความเสี่ยง และคิดว่าในระยะยาวนักลงทุนต่างประเทศสนใจ และมองหาจังหวะเข้ามาซื้อหุ้นไทยอยู่ ซึ่งหากมองทิศทางของประเทศในระยะยาว ยังอยู่ระดับดีที่มองผลตอบแทนในระยะ 1-2 ปี  ซึ่งนักลงทุนต่างชาติจะมองหาจังหวะเข้ามาลงทุนที่เหมาะสม และคิดว่านักลงทุนมองเห็นเป็นจังหวะซื้อมากกว่า 
นอกจากนี้ เลขาธิการ ก.ล.ต. ยังกล่าวถึงความเสี่ยงของเศรษฐกิจในภูมิภาค ประเทศในภูมิภาคควรจะมีการปรับค่าเงินให้ยืดหยุ่นมากขึ้น และมีการปรับค่าแรงงาน เพื่อให้มีกำลังซื้อ เพราะประเทศในภูมิภาคส่วนใหญ่เป็นประเทศผู้ส่งออก และหากมีการรวมตัวทางเศรษฐกิจในระดับภูมิภาคจะทำให้ความเสี่ยงทางเศรษฐกิจลดลง เพราะที่ผ่านมาการเกิดวิกฤติเศรษฐกิจหรือวิกฤติการเงิน เกิดจากเศรษฐกิจมหภาคและการไม่เข้มงวดในการกำกับดูแลสถาบันการเงิน และมองว่ามีโอกาสที่จะเกิดวิกฤติภาคสถาบันการเงินปะทุได้อีก จึงต้องติดตามอย่างใกล้ชิด